दस ग्राम का दाम 60 हजार के करीब पहुंचा; एक किलो चांदी 68 हजार के पार
Gold Rate Today (20th March 2023), Current Silver Price in India Today. Follow Current Gold and Silver Prices Latest Information, and News On Dainik Bhaskar (दैनिक भास्कर)
सोना सोमवार को ऑल टाइम हाई पर पहुंच गया। इंडिया बुलियन एंड ज्वेलर्स एसोसिएशन (IBJA) की वेबसाइट के मुताबिक, 10 ग्राम सोना 1,451 रुपए महंगा होकर 59,671 रुपए बिक रहा है। इससे पहले 2 फरवरी को सोना अपने ऑल टाइम हाई पर था। तब इसकी कीमत 58 हजार 882 रुपए प्रति 10 ग्राम थी।
IIFL सिक्योरिटीज के वाइस प्रेसिडेंट अनुज गुप्ता कहते हैं कि शेयर बाजार में जारी उतार-चढ़ाव के कारण सोने को सपोर्ट मिल रहा है। इसके चलते इस साल के आखिर तक सोना 65 हजार रुपए प्रति 10 ग्राम तक जा सकता है।
केडिया एडवाइजरी के डायरेक्टर अजय केडिया के मुताबिक, सोने में 2020 से शुरू सुपर साइकिल अब भी जारी है। इस साल सोना 62,000 तक पहुंचने का अनुमान था, लेकिन मौजूदा परिस्थितियों में ये 64,000 तक पहुंच सकता है।
कैरेट के हिसाब से सोने की कीमत
सोने की तेजी स्लो इकोनॉमिक ग्रोथ का संकेत 
कामा ज्वेलरी के एमडी कोलिन शाह ने कहा, पिछले एक महीने में सोने की कीमतें 7-8% बढ़ी हैं। ये तेजी मुख्य रूप से अमेरिकी बैंकिंग संकट के कारण है। सोने की कीमतों में बढ़ोतरी स्लो इकोनॉमिक ग्रोथ का भी संकेत है। दुनियाभर के सेंट्रल बैंक इस समय गोल्ड रिजर्व्स को बढ़ा रहे हैं।
भारत में गुड़ी पड़वा से शुरू होने वाला त्योहारी सीजन रिटेल लेवल पर डिमांड बढ़ाएगा। हमें उम्मीद है कि अगले कुछ महीनों में सोने में और तेजी आएगी और नई ऊंचाई को छुएगा। घरेलू स्तर पर इसके 61,000-62,000/10 ग्राम के दायरे में कारोबार करने की उम्मीद है।
चांदी 68 हजार के पार हुई
चांदी भी 68 हजार के पार निकल गई। सर्राफा बाजार में ये 1477 रुपए महंगी होकर 68250 रुपए प्रति किग्रा पर पहुंच गई है। इससे पहले 17 मार्च को एक किग्रा चांदी की कीमत 66,773 हजार रुपए थी।
1 अप्रैल से सिर्फ छह डिजिट वाला हॉलमार्किंग सोना ही बिकेगा
नए नियम के तहत एक अप्रैल से छह डिजिट वाले अल्फान्यूमेरिक हॉलमार्किंग के बिना सोना नहीं बिकेगा। जैसे आधार कार्ड पर 12 अंकों का कोड होता है, उसी तरह से सोने पर 6 अंकों का हॉलमार्क कोड होगा। इसे हॉलमार्क यूनीक आइडेंटिफिकेशन नंबर यानी HUID कहते हैं।
ये नंबर अल्फान्यूमेरिक यानी कुछ इस तरह से हो सकता है- AZ4524। इस नंबर के जरिए ये पता करना संभव होगा कि कोई सोना कितने कैरेट का है। देशभर में सोने पर ट्रेड मार्क देने के लिए 940 सेंटर बनाए गए हैं। अब चार डिजिट वाली हॉलमार्किंग पूरी तरह बंद हो जाएगी।
